Oznámenie o opätovnom otvorení antidumpingového a antisubvenčného prešetrovania v nadväznosti na rozsudky z 27. apríla 2022 vo veciach T-242/19 a T-243/19, pokiaľ ide o vykonávacie nariadenie Komisie (EÚ) 2019/73 a vykonávacie nariadenie Komisie (EÚ) 2019/72, ktorými sa ukladajú opatrenia na dovoz elektrických bicyklov z Čínskej ľudovej republiky

(2022/C 260/04)

1. Rozsudky

Všeobecný súd Európskej únie (ďalej len „Všeobecný súd“) vo svojich rozsudkoch z 27. apríla 2022 vo veciach T-242/19 (1) a T-243/19 (2) Giant Electric Vehicle Kunshan Co. Ltd (ďalej len „spoločnosť Giant“)/Komisia (ďalej len „rozsudky“) zrušil vykonávacie nariadenie Komisie (EÚ) 2019/73 zo 17. januára 2019, ktorým sa ukladá konečné antidumpingové clo a s konečnou platnosťou sa vyberá predbežné clo uložené na dovoz elektrických bicyklov s pôvodom v Čínskej ľudovej republike (3), a vykonávacie nariadenie Komisie (EÚ) 2019/72 zo 17. januára 2019, ktorým sa ukladá konečné vyrovnávacie clo na dovoz elektrických bicyklov s pôvodom v Čínskej ľudovej republike (4) (ďalej len „predmetné nariadenia“), a to v rozsahu, v akom sa týkajú spoločnosti Giant.

Spoločnosť Giant spochybnila úpravu svojej vývoznej ceny s cieľom zohľadniť predaj prostredníctvom prepojených obchodníkov so sídlom v Únii, pri ktorej sa na výpočet cenového podhodnotenia analogicky použil článok 2 ods. 9 nariadenia (EÚ) 2016/1036 (5) (ďalej len „základné antidumpingové nariadenie“). Spoločnosť Giant konkrétne tvrdila, že touto úpravou – odpočítaním predajných, všeobecných a administratívnych nákladov prepojeného dovozcu a fiktívneho zisku – sa zmenila úroveň obchodu jeho predaja na vývoz, čo viedlo k porovnaniu jeho vývoznej ceny na úrovni dovozcu s cenami v Únii na úrovni maloobchodníkov. Táto upravená vývozná cena sa na účely výpočtu cenového podhodnotenia a predaja pod cieľovú cenu porovnala s predajnými cenami výrobného odvetvia Únie účtovanými prvým nezávislým zákazníkom prostredníctvom predaja cez prepojené predávajúce subjekty v EÚ. Spoločnosť Giant spochybnila takisto spôsob, akým sa použil predaj výrobcu pôvodného zariadenia (ďalej len „VPZ“) na účely výpočtu cenového podhodnotenia. Spoločnosť Giant sa domnieva, že predaj výrobkov vlastnej značky výrobcov z Únie maloobchodníkom mal byť upravený tak, aby sa dostal na úroveň predaja VPZ neprepojenému zákazníkovi v Únii predtým, než sa porovnal s jej predajom VPZ.

Všeobecný súd konštatoval, že Komisia nebola povinná stanoviť rozpätia podhodnotenia ceny a že bola oprávnená založiť svoju analýzu ujmy, a teda príčinnú súvislosť, na iných cenových javoch uvedených v článku 3 ods. 3 základného antidumpingového nariadenia resp. v článku 8 ods. 2 nariadenia (EÚ) 2016/1037 (6) (ďalej len „základné antisubvenčné nariadenie“), ako sú významné zníženie cien výrobného odvetvia Únie alebo zabránenie značnému zvýšeniu cien. V oboch prípadoch však vzhľadom na to, že Komisia vychádzala z výpočtu cenového podhodnotenia v kontexte článku 3 ods. 3 a článku 8 ods. 2, Všeobecný súd konštatoval, že Komisia tým, že v súvislosti s cenami výrobcov z Únie zohľadnila určité prvky, ktoré však odpočítala od cien žiadateľa (alebo neboli prítomné, pokiaľ ide o predaj VPZ, keďže predaj na odberateľskom trhu dotknutého výrobku (7) uskutočnil samotný nezávislý kupujúci), nevykonala pri výpočte rozpätia podhodnotenia ceny žiadateľa spravodlivé porovnanie. Všeobecný súd uviedol, že zistená metodická chyba mala za následok zistenie cenového podhodnotenia týchto cien, ktorého význam alebo existencia sa riadne nepreukázali.

Vzhľadom na význam, ktorý Komisia pripísala existencii cenového podhodnotenia ako ukazovateľa prvoradého významu pre zistenie ujmy a rozhodujúceho prvku v závere o príčinnej súvislosti medzi dumpingovým alebo subvencovaným dovozom a uvedenou ujmou, Všeobecný súd konštatoval, že chyba vo výpočte cenového podhodnotenia bola dostatočná na to, aby vyvrátila analýzu Komisie týkajúcu sa príslušných príčinných súvislostí, ktorých existencia je základným prvkom pre uloženie opatrení.

Všeobecný súd napokon uviedol, že bez ohľadu na analogické uplatnenie článku 2 ods. 9 základného antidumpingového nariadenia na účely posúdenia existencie ujmy v zmysle článku 3 uvedeného nariadenia alebo článku 8 základného antisubvenčného nariadenia nekalá povaha porovnania konštatovaná v druhej časti uvedeného dôvodu v každom prípade oslabila analýzu Komisie podľa uvedených ustanovení (8) (9).

Všeobecný súd tiež poznamenal, že úroveň odstránenia ujmy sa stanovila na základe porovnania zahŕňajúceho vážený priemer dovoznej ceny vyvážajúcich výrobcov zaradených do vzorky náležite upravenej o dovozné náklady a clá, ako bolo stanovené na účely výpočtu cenového podhodnotenia (10) (11). V dôsledku toho rozhodol, že nemožno vylúčiť, že ak by nedošlo k metodologickej chybe týkajúcej sa podhodnotenia cien žiadateľa, rozpätie ujmy výrobného odvetvia Únie by bolo stanovené na úrovni, ktorá by bola ešte nižšia ako úroveň stanovená v predmetných nariadeniach a stále nižšia ako dumpingové rozpätie alebo výška napadnuteľných subvencií stanovené v uvedených nariadeniach. V tom prípade by sa podľa článku 9 ods. 4 základného antidumpingového a článku 15 ods. 1 základného antisubvenčného nariadenia mala výška príslušných ciel znížiť na úroveň, ktorá by bola primeraná na odstránenie uvedenej ujmy (12) (13).

Vzhľadom na uvedené skutočnosti Súdny dvor zrušil obe predmetné nariadenia v rozsahu, v akom sa týkali spoločnosti Giant.

2. Dôsledky

V článku 266 Zmluvy o fungovaní Európskej únie (ZFEÚ) sa stanovuje, že inštitúcie sú povinné urobiť nevyhnutné opatrenia, aby vyhoveli rozsudkom. V prípade zrušenia aktu prijatého inštitúciami v kontexte administratívneho postupu, akým je antidumpingové alebo antisubvenčné prešetrovanie, spočíva dosiahnutie súladu s rozsudkom Všeobecného súdu v nahradení zrušeného aktu novým aktom, v ktorom sa nezákonnosť zistená Súdnym dvorom odstráni (14).

V súlade s judikatúrou Súdneho dvora môže byť postup nahradenia zrušeného aktu obnovený v konkrétnom bode, v ktorom došlo k nezákonnosti (15). To predovšetkým znamená, že v situácii, keď je akt, ktorým sa končí administratívny postup, zrušený, nemá toto zrušenie nevyhnutne vplyv na predbežné akty, ako je napríklad začatie antidumpingového konania. V situácii, keď sa zruší napríklad nariadenie, ktorým sa ukladajú konečné antidumpingové opatrenia, to znamená, že po tomto zrušení je antidumpingové konanie stále otvorené, pretože akt, ktorým sa antidumpingové konanie uzatvára, už nie je súčasťou právneho poriadku Únie (16), s výnimkou prípadov, keď k nezákonnosti došlo v štádiu začatia konania.

V tomto prípade Všeobecný súd zrušil predmetné antidumpingové a predmetné antisubvenčné nariadenie z jedného spoločného dôvodu, konkrétne preto, lebo Komisia v analýze cenového podhodnotenia pri určovaní existencie významného podhodnotenia nevykonala spravodlivé porovnanie na rovnakej úrovni obchodu. Podľa Všeobecného súdu, pokiaľ ide o žiadateľa, táto chyba poznačila takisto analýzu príčinných súvislostí a potenciálne aj rozpätie ujmy.

Zostávajúce zistenia a závery v predmetných nariadeniach, ktoré neboli napadnuté alebo ktoré boli napadnuté, ale Všeobecný súd ich nepreskúmal, zostávajú platné a nie sú ovplyvnené týmto opätovným otvorením.

3. Postup opätovného otvorenia konania

Vzhľadom na uvedené skutočnosti sa Komisia rozhodla opätovne otvoriť antidumpingové a antisubvenčné prešetrovania týkajúce sa dovozu elektrických bicyklov s pôvodom v Čínskej ľudovej republike, ktoré viedli k prijatiu predmetných nariadení, a to v rozsahu, v akom sa týkajú spoločnosti Giant Electric Vehicle Kunshan Co. Ltd. Opätovné otvorenie pôvodných prešetrovaní sa obnovuje v bode, v ktorom došlo k nezrovnalosti.

Účelom opätovného otvorenia pôvodných prešetrovaní je v plnej miere napraviť chyby, ktoré zistil Všeobecný súd, a posúdiť, či uplatňovanie predpisov, ktoré objasnil Všeobecný súd, opodstatňuje opätovné uloženie opatrení na pôvodnej alebo prípadne na upravenej úrovni od pôvodného dátumu nadobudnutia účinnosti sporných nariadení.

Zainteresované strany sa týmto informujú, že zo zistení tohto opätovného preskúmania môže vyplývať budúca colná povinnosť.

4. Písomné podania

Všetky zainteresované strany, a predovšetkým spoločnosť Giant, sa vyzývajú, aby oznámili svoje stanoviská, predložili informácie a poskytli podporné dôkazy vo veciach týkajúcich sa opätovného otvorenia prešetrovania. Tieto informácie a podporné dôkazy musia byť Komisii doručené do 20 dní odo dňa uverejnenia tohto oznámenia v Úradnom vestníku Európskej únie, pokiaľ nie je stanovené inak.

5. Možnosť vypočutia útvarmi Komisie vykonávajúcimi prešetrovanie

Všetky zainteresované strany môžu požiadať o vypočutie útvarmi Komisie vykonávajúcimi prešetrovanie. Každá žiadosť o vypočutie by mala byť podaná písomne a mali by sa v nej uvádzať dôvody žiadosti. Žiadosť o vypočutie vo veciach týkajúcich sa opätovného otvorenia prešetrovania sa musí predložiť do 15 dní odo dňa uverejnenia tohto oznámenia v Úradnom vestníku Európskej únie. Následne sa žiadosti o vypočutie musia predkladať v rámci osobitných lehôt stanovených Komisiou pri jej komunikácii so zainteresovanými stranami.

6. Pokyny na predkladanie písomných podaní a zasielanie korešpondencie

Na informácie predkladané Komisii na účely prešetrovaní na ochranu obchodu sa nesmú vzťahovať autorské práva. Zainteresované strany si musia pred tým, ako Komisii predložia informácie a/alebo údaje, na ktoré sa vzťahujú autorské práva tretej strany, vyžiadať od držiteľa autorských práv osobitné povolenie, v ktorom sa Komisii výslovne povoľuje, že: a) môže používať dané informácie a údaje na účely tohto konania na ochranu obchodu a b) dané informácie a/alebo údaje môže poskytnúť zainteresovaným stranám tohto prešetrovania, a to vo forme, ktorá im umožní uplatniť ich práva na obhajobu.

Všetky písomné podania vrátane informácií požadovaných v tomto oznámení, vyplnených dotazníkov a korešpondencie, ktoré zainteresované strany poskytujú ako dôverné, sa označia ako Sensitive (17). Strany, ktoré predkladajú informácie v priebehu tohto prešetrovania, sa vyzývajú, aby odôvodnili svoju žiadosť o dôverné zaobchádzanie. Od strán, ktoré poskytujú informácie označené ako Sensitive, sa požaduje, aby v súlade s článkom 19 ods. 2 základného antidumpingového nariadenia a článkom 29 ods. 2 základného antisubvenčného nariadenia predložili súhrn týchto informácií, ktorý nemá dôverný charakter a ktorý sa označí ako For inspection by interested parties. Uvedený súhrn by mal byť dostatočne podrobný, aby umožnil primerane pochopiť podstatu predložených dôverných informácií. Ak strana, ktorá poskytuje dôverné informácie, nepreukáže dostatočný dôvod na žiadosť o dôverné zaobchádzanie alebo nepredloží súhrn týchto informácií, ktorý nemá dôverný charakter, v požadovanom formáte a kvalite, Komisia nemusí na takéto informácie prihliadať, pokiaľ jej nemožno pomocou vhodných zdrojov uspokojivo dokázať, že predmetné informácie sú správne.

Zainteresované strany sa vyzývajú, aby všetky podania a žiadosti vrátane žiadostí o to, aby boli zaregistrované ako zainteresované strany, naskenovaných splnomocnení a osvedčení predkladali cez platformu TRON.tdi (https://tron.trade.ec.europa.eu/tron/TDI). Použitím platformy TRON.tdi alebo e-mailu zainteresované strany vyjadrujú súhlas s pravidlami platnými pre elektronické podania uvedenými v dokumente „KOREŠPONDENCIA S EURÓPSKOU KOMISIOU V PRÍPADOCH TÝKAJÚCICH SA OCHRANY OBCHODU“ uverejnenom na webovom sídle GR Trade: https://trade.ec.europa.eu/doclib/docs/2014/june/tradoc_152582.pdf. Zainteresované strany musia uviesť svoje meno (názov), adresu, telefónne číslo a platnú e-mailovú adresu a mali by zabezpečiť, aby bola uvedená e-mailová adresa funkčným oficiálnym pracovným e-mailom, ktorý sa denne kontroluje. Po poskytnutí kontaktných údajov bude Komisia komunikovať so zainteresovanými stranami iba prostredníctvom platformy TRON.tdi alebo e-mailu, pokiaľ výslovne nepožiadajú o doručenie všetkých dokumentov Komisie inými komunikačnými prostriedkami alebo ak si povaha dokumentov, ktoré sa majú zaslať, nevyžaduje použitie doporučenej zásielky. Ďalšie pravidlá a informácie týkajúce sa korešpondencie s Komisiou vrátane zásad, ktoré sa vzťahujú na podania prostredníctvom platformy TRON.tdi a e-mailu, nájdu zainteresované strany v už spomínaných pokynoch o komunikácii so zainteresovanými stranami.

Adresa Komisie na účely korešpondencie:

European Commission Directorate-General for Trade Directorate G Office: CHAR 04/039 1049 Bruxelles/Brussel BELGIQUE/BELGIË

TRON. tdi: https://tron.trade.ec.europa.eu/tron/tdi

E-mail: TRADE-AS646a-AD643a-EBIKES@ec.europa.eu

7. Nespolupráca

V prípadoch, ak niektorá zainteresovaná strana odmietne sprístupniť potrebné informácie, alebo ich neposkytne v príslušných lehotách, alebo významnou mierou bráni v prešetrovaní, predbežné alebo konečné zistenia, či už pozitívne alebo negatívne, možno v súlade s článkom 18 základného antidumpingového nariadenia a článkom 28 základného antisubvenčného nariadenia vypracovať na základe dostupných skutočností.

Ak sa zistí, že niektorá zainteresovaná strana poskytla nepravdivé alebo zavádzajúce informácie, tieto informácie sa nemusia zohľadniť a môžu sa použiť dostupné skutočnosti.

Ak niektorá zainteresovaná strana nespolupracuje alebo spolupracuje len čiastočne a zistenia sa preto v súlade s článkom 18 základného nariadenia a/alebo článkom 28 základného antisubvenčného nariadenia zakladajú na dostupných skutočnostiach, výsledok môže byť pre túto stranu menej priaznivý než v prípade, keby bola spolupracovala.

Neposkytnutie odpovede v elektronickej podobe sa nepovažuje za nespoluprácu, pokiaľ zainteresovaná strana preukáže, že poskytnutie odpovede v požadovanej forme by jej spôsobilo ďalšiu neprimeranú záťaž alebo ďalšie neprimerané výdavky. V takomto prípade by sa zainteresovaná strana mala okamžite obrátiť na Komisiu.

8. Úradník pre vypočutie

Zainteresované strany sa môžu obrátiť na úradníka pre vypočutie v obchodných konaniach. Úradník pre vypočutie skúma žiadosti o prístup k spisu, spory týkajúce sa dôvernosti dokumentov, žiadosti o predĺženie lehôt a akékoľvek iné žiadosti týkajúce sa práva zainteresovaných strán a tretích strán na obhajobu, ktoré sa môžu vyskytnúť počas konania.

Úradník pre vypočutie môže usporiadať vypočutia a pôsobiť ako sprostredkovateľ medzi zainteresovanou stranou, resp. stranami a útvarmi Komisie v snahe zabezpečiť plné uplatnenie práva zainteresovaných strán na obhajobu. Žiadosť o vypočutie úradníkom pre vypočutie by sa mala predložiť písomne a mali by sa v nej uviesť dôvody žiadosti. Úradník pre vypočutie preskúma dôvody žiadostí. Tieto vypočutia by sa mali uskutočniť len vtedy, ak otázky neboli vyriešené s útvarmi Komisie v čase na to určenom.

Každá takáto žiadosť musí byť podaná včas a bezodkladne s cieľom neohroziť riadny priebeh konania. Na tento účel by sa mali zainteresované strany obrátiť na úradníka pre vypočutie v najskoršom možnom čase po vzniknutí udalosti odôvodňujúcej takúto intervenciu. Úradník pre vypočutie preskúma dôvody žiadostí o intervenciu, povahu nastolených otázok a vplyv uvedených otázok na práva na obhajobu, a to s náležitým ohľadom na záujmy dobrej správy vecí verejných a včasné ukončenie prešetrovania.

Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovom sídle GR pre obchod: http://ec.europa.eu/trade/trade-policy-and-you/contacts/hearing-officer/.

9. Spracovanie osobných údajov

So všetkými osobnými údajmi získanými počas tohto prešetrovania sa bude zaobchádzať v súlade s nariadením Európskeho parlamentu a Rady (EÚ) 2018/1725 (18).

Oznámenie o ochrane údajov, ktorým sa všetky fyzické osoby informujú o spracúvaní osobných údajov v rámci činností Komisie v oblasti ochrany obchodu, je dostupné na webovom sídle GR pre obchod: http://ec.europa.eu/trade/policy/accessing-markets/trade-defence.

10. Informácia pre colné orgány

Od 7. júla 2022 sa až do výsledku tohto opätovného preskúmania pozastavujú konečné antidumpingové a vyrovnávacie clá na dovoz bicyklov s pedálmi, s pomocným elektrickým motorom, v súčasnosti patriacich pod číselné znaky KN 8711 60 10 a ex 8711 60 90 (kód TARIC 8711609010), s pôvodom v Čínskej ľudovej republike a vyrobených spoločnosťou Giant Electric Vehicle Kunshan Co. Ltd (doplnkový kód TARIC C383).

Keďže výška konečného záväzku vyplývajúceho z opätovného preskúmania nie je v tomto štádiu istá, Komisia žiada vnútroštátne colné orgány, aby počkali na výsledok tohto prešetrovania, kým rozhodnú o prípadných žiadostiach o vrátenie cla týkajúcich sa antidumpingových a/alebo vyrovnávacích ciel zrušených Všeobecným súdom, pokiaľ ide o spoločnosť Giant Electric Vehicle Kunshan Co. Ltd.

Antidumpingové clo zaplatené podľa vykonávacieho nariadenia Komisie (EÚ) 2019/73 zo 17. januára 2019, ktorým sa ukladá konečné antidumpingové clo a s konečnou platnosťou sa vyberá predbežné clo uložené na dovoz elektrických bicyklov s pôvodom v Čínskej ľudovej republike, a vyrovnávacie clo zaplatené podľa vykonávacieho nariadenia Komisie (EÚ) 2019/72 zo 17. januára 2019, ktorým sa ukladá konečné vyrovnávacie clo na dovoz bicyklov s pedálmi, s pomocným elektrickým motorom, s pôvodom v Čínskej ľudovej republike, v súčasnosti patriacich pod číselné znaky KN 8711 60 10 a ex 8711 60 90 (kód TARIC 8711609010), s pôvodom v Čínskej ľudovej republike a vyrobených spoločnosťou Giant Electric Vehicle Kunshan Co. Ltd (doplnkový kód TARIC C383), by sa preto nemalo vrátiť ani odpustiť, až kým nebude známy výsledok tohto prešetrovania.

11. Poskytnutie informácií

Všetky zainteresované strany, ktoré sa zaregistrovali ako také v rámci prešetrovaní, ktoré viedli k prijatiu predmetných nariadení, budú včas informované o základných skutočnostiach a úvahách, na základe ktorých Komisia zamýšľa vykonať uvedené rozsudky, a budú mať možnosť predložiť svoje stanoviská pred tým, ako sa prijme konečné rozhodnutie.

(1) Vec T-242/19 Giant Electric Vehicle Kunshan Co. Ltd./Európska komisia, EU:T:2022:259.

(2) Vec T-243/19 Giant Electric Vehicle Kunshan Co. Ltd./Európska komisia, EU:T:2022:260.

(3) Ú. v. EÚ L 16, 18.1.2019, s. 108.

(4) Ú. v. EÚ L 16, 18.1.2019, s. 5.

(5) Nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (Ú. v. EÚ L 176, 30.6.2016, s. 21).

(6) Nariadenie Európskeho parlamentu a Rady (EÚ) 2016/1037 z 8. júna 2016 o ochrane pred subvencovanými dovozmi z krajín, ktoré nie sú členmi Európskej únie (Ú. v. EÚ L 176, 30.6.2016, s. 55).

(7) Podľa vymedzenia v predmetných nariadeniach.

(8) Vec T-242/19 Giant Electric Vehicle Kunshan Co. Ltd./Európska komisia, EU:T:2022:259, bod 126.

(9) Vec T-243/19 Giant Electric Vehicle Kunshan Co. Ltd./Európska komisia, EU:T:2022:260, bod 118.

(10) Vec T-242/19 Giant Electric Vehicle Kunshan Co. Ltd./Európska komisia, EU:T:2022:259, bod 122.

(11) Vec T-243/19 Giant Electric Vehicle Kunshan Co. Ltd./Európska komisia, EU:T:2022:260, bod 114.

(12) Vec T-242/19 Giant Electric Vehicle Kunshan Co. Ltd./Európska komisia, EU:T:2022:259, bod 123.

(13) Vec T-243/19 Giant Electric Vehicle Kunshan Co. Ltd./Európska komisia, EU:T:2022:260, bod 115.

(14) Spojené veci 97, 193, 99 a 215/86, Asteris AE a iní a Helénska republika/Komisia, Zb. 1988, s. 2181, body 27 a 28 a vec T-440/20 Jindal Saw/Európska komisia, EU:T:2022:318.

(15) Vec C-415/96, Španielsko/Komisia, Zb. 1998, s. I-6993, bod 31; vec C-458/98 P, Industrie des Poudres Sphériques/Rada, Zb. 2000, s. I-8147, body 80 až 85; vec T-301/01, Alitalia/Komisia, Zb. 2008, s. II-1753, body 99 a 142; spojené veci T-267/08 a T-279/08, Région Nord-Pas de Calais/Komisia, Zb. 2011, s. II-0000, bod 83.

(16) Vec C-415/96, Španielsko/Komisia, Zb. 1998, s. I-6993, bod 31; vec C-458/98 P, Industrie des Poudres Sphériques/Rada, Zb. 2000, s. I-8147, body 80 až 85.

(17) Dokument označený ako Sensitive je dokument, ktorý sa považuje za dôverný v zmysle článku 19 základného nariadenia a článku 6 Dohody WTO o uplatňovaní článku VI GATT 1994 (antidumpingová dohoda). Tento dokument je chránený aj podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43).

(18) Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).